RESOLUCIÓN do 20 de xullo de 2010, da Secretaría Xeral de Ordenación do Territorio e Urbanismo, sobre a aprobación definitiva da delimitación do núcleo rural de Lousadela, na parroquia de Ferreira de Pallares, concello de Guntín (Lugo).
CONSELLERÍA DE MEDIO AMBIENTE, TERRITORIO E INFRAESTRUTURAS — III. OUTRAS DISPOSICIÓNS — 08/10/2010

I. Antecedentes.
O Concello de Guntín remite o proxecto de delimitación referido, redactado polo arquitecto Miguel Pose Fuentes e visados polo COAG o 21-12-2009, para os efectos de obter a súa aprobación definitiva, conforme a disposición adicional 2ª.2 da Lei 9/2002, do 30 de decembro, de ordenación urbanística e protección do medio rural de Galicia.
Guntín dispón dun proxecto de delimitación de solo urbano aprobado o 6 de abril de 1979, rexéndose fóra deste polas normas de aplicación directa da LOUG e, no que non se opón a estas, polas normas complementarias e subsidiarias de planeamento provincial.
O 25 de xuño de 2008 a Dirección Xeral de Urbanismo resolveu desfavorablemente sobre a aprobación definitiva do dito proxecto de delimitación, debido a certas deficiencias.
Constan no expediente informes favorables da Consellería de Cultura do 12-5-2009; e da Deputación Provincial de Lugo, do 31-7-2009, con condicións sobre as aliñacións na travesía de estrada C.P. 5401 ao seu paso polo núcleo que une a estrada nacional N-640 con Lousadela.
Respecto da tramitación administrativa, cabe sinalar:
1. Cumpriuse co trámite de información pública mediante anuncios no DOG do 7 de maio de 2009 e nos xornais El Progreso e La Voz de Galicia de Lugo, do 17 de abril de 2009; sen que se presentase alegación ningunha, conforme a certificación da Secretaría do 9-6-2009.
2. Consta acordo de aprobación provisional da delimitación, adoptado polo Concello Pleno na súa sesión do 25 de setembro de 2009; e novo acordo de aprobación provisional polo Pleno do 26 de marzo de 2010, da modificación dun plano motivada polas condicións impostas pola deputación provincial, modificación que non ten carácter substancial segundo o informe técnico.
Segundo o indicado, constátase que o expediente cumpre, respecto da documentación e tramitación administrativa, as determinacións contidas no número 2 da disposición adicional segunda da LOUG.
II. Consideracións e fundamentación.
Tras analizar a documentación de referencia e á vista do informe da Subdirección Xeral de Urbanismo, realízanse as seguintes consideracións:
Respecto do réxime legal aplicable á presente delimitación, enténdese que se lle pode aplicar por analoxía cos documentos de planeamento a disposición transitoria primeira da Lei 2/2010; e dado que a delimitación foi aprobada provisionalmente con anterioridade á entrada en vigor da Lei 2/2010 resulta admisible aplicarlle o réxime anterior a ela.
Reiterando o sinalado na Resolución do 25 de xuño de 2008, Lousadela reúne as condicións necesarias para ser identificada como núcleo rural e ser así delimitada.
A nova circunscrición proposta amplía uns 1.400 m2 respecto da proxectada anteriormente; incluíndo unha superficie bruta aproximada de 79.762 m2 (aprox. 70.344 m2 netos) na que se recollen as edificacións existentes nas parcelas 261 e 262 do polígono catastral nº 10, ás cales facía expresa referencia a anterior resolución da Dirección Xeral de Urbanismo.
A dita circunscrición mantén un grao de consolidación lixeiramente superior ao 50% de acordo co artigo 23 das NCSPP que constituiría a ordenación adoptada, de acordo coa cal se alcanza o grao mínimo de consolidación establecido no artigo 13.3º da LOUG.
Os terreos incluídos dentro da circunscrición non exceden a distancia de 50 metros respecto das edificacións tradicionais existentes dentro dela; e mantense a previsión dunha área de expansión, coa delimitación orixinal, ocupando unha superficie aproximada de 26.974 m2.
Cómpre subliñar a aplicabilidade do artigo 23 das NCSPP en todo o que non se opoña á LOUG e déixase constancia expresa de que para os efectos da incidencia da Lei 2/2010, Lousadela merece a consideración de núcleo tradicional histórico para os efectos de discernir que condicións legais resultan aplicables.
De acordo co punto 2 da disposición adicional segunda da LOUG, e co artigo 12.1º.b do Decreto 316/2009, do 4 de xuño, polo que se establece a estrutura orgánica da Consellería de Medio Ambiente, Territorio e Infraestruturas, a competencia para resolver sobre a aprobación definitiva dos expedientes de delimitación de solo de núcleos rurais correspóndelle á Secretaría Xeral de Ordenación do Territorio e Urbanismo.
III. Resolución.
Visto canto antecede,
RESOLVO:
Aprobar o proxecto de delimitación do solo de núcleo rural de Lousadela na parroquia de Ferreira de Pallares, no concello de Guntín.
Contra esta resolución, que non pon fin á vía administrativa, poderase interpoñer recurso de alzada ante o conselleiro de Medio Ambiente, Territorio e Infraestruturas, no prazo dun mes que se contará a partir do día seguinte ao de notificación desta resolución, sen prexuízo de que os interesados poidan exercer, se é o caso, calquera outro que coiden procedente (artigos 48, 58, 114 e 115 da Lei 30/1992, do 26 de novembro, de réxime xurídico das administracións públicas e do procedemento administrativo común, modificado pola Lei 4/1999, do 13 de xaneiro).
No suposto de que o interesado sexa unha administración pública non caberá interpoñer recurso en vía administrativa, podendo interpoñer recurso contencioso-administrativo perante a Sala do Contencioso-Administrativo do Tribunal Superior de Xustiza de Galicia, no prazo de dous meses contados desde o día seguinte ao da notificación, sen prexuízo da formulación, se é o caso, do requirimento previo en igual prazo (artigo 44 e 46 da Lei 29/1998, do 13 de xullo, da xurisdición contencioso-administrativa).
Notifíquese ao concello e publíquese no Diario Oficial de Galicia.
Santiago de Compostela, 20 de xullo de 2010.
María Encarnación Rivas Díaz
Secretaria xeral de Ordenación do Territorio
e Urbanismo
Ver referencia pdf "19500D003P031.PDF"